b'\n_START_ARTICLE_\nYhdysvaltain v\xc3\xa4est\xc3\xb6\n_START_SECTION_\nRodut ja sukujuuret\n_START_PARAGRAPH_\nRotu on suurelta osin poliittinen ja sosiaalinen kysymys, ja sen m\xc3\xa4\xc3\xa4ritelm\xc3\xa4t ja erilaiset rotuluokittelut eroavat eri maissa. Yhdysvaltain hallinto on m\xc3\xa4\xc3\xa4ritellyt joukon "rotuja", joita k\xc3\xa4ytet\xc3\xa4\xc3\xa4n v\xc3\xa4est\xc3\xb6nlaskennassa ja tilastoissa. N\xc3\xa4m\xc3\xa4 rotuluokat ovat sosiaalipoliittisia eiv\xc3\xa4tk\xc3\xa4 tieteellisi\xc3\xa4 tai antropologisia k\xc3\xa4sitteit\xc3\xa4. Luokittelussa on sek\xc3\xa4 etnisyyteen ett\xc3\xa4 henkil\xc3\xb6n alkuper\xc3\xa4maahan perustuvia luokkia. Yhdysvaltain v\xc3\xa4est\xc3\xb6nlaskennan yhteydess\xc3\xa4 maassa vakituisesti asuvat arvioivat itse etnisyytens\xc3\xa4. V\xc3\xa4est\xc3\xb6nlaskentavirasto luokittelee ihmiset heid\xc3\xa4n ilmoitustensa perusteella kuuteen eri rotuun (race): valkoiset (t\xc3\xa4h\xc3\xa4n ryhm\xc3\xa4\xc3\xa4n kuuluvat ne, joiden alkuper\xc3\xa4 on Euroopassa, L\xc3\xa4hi-id\xc3\xa4ss\xc3\xa4 tai Pohjois-Afrikassa), mustat ja afroamerikkalaiset, intiaanit ja Alaskan alkuper\xc3\xa4isasukkaat, aasialaiset (henkil\xc3\xb6t, joiden sukujuuret ovat It\xc3\xa4-Aasiassa, Kaakkois-Aasiaassa tai Etel\xc3\xa4-Aasiassa), Tyynenmeren saarten alkuper\xc3\xa4isasukkaat ja viimeisen\xc3\xa4 luokkana \xe2\x80\x9djokin muu rotu\xe2\x80\x9d. Latinoihin (Hispanic) luetaan rotuun katsomatta henkil\xc3\xb6t, jotka kuuluvat espanjankieliseen kulttuuriin tai joiden juuret ovat espanjankielisess\xc3\xa4 kulttuurissa._NEWLINE_Vuoden 2000 v\xc3\xa4est\xc3\xb6nlaskennassa 97,6 prosenttia ilmoitti olevansa vain yht\xc3\xa4 rotua. 75,1\xc2\xa0% ilmoitti olevansa valkoinen, 12,3\xc2\xa0% musta (black) tai afroamerikkalainen, 0,9\xc2\xa0% intiaani tai eskimo, 3,6\xc2\xa0% aasialainen, 0,1\xc2\xa0% Tyynenmeren alkuasukas ja 5,5 prosenttia ilmoitti olevansa \xe2\x80\x9djotakin muuta rotua\xe2\x80\x9d. Samassa v\xc3\xa4est\xc3\xb6nlaskennassa 15,2 prosenttia arvioi sukujuurensa saksalaisiksi (amerikansaksalaiset), 12,9\xc2\xa0% afroamerikkalaisiksi, 10,9\xc2\xa0% irlantilaisiksi (amerikanirlantilaiset), 8,7\xc2\xa0% englantilaisiksi, 7,3\xc2\xa0% meksikolaisiksi, 5,6\xc2\xa0% italialaisiksi (amerikanitalialaiset), 3,9\xc2\xa0% arvioi sukujuurensa ranskalaisl\xc3\xa4ht\xc3\xb6isiksi (ranskalaiset, cajunit ja kanadanranskalaiset), 3,6\xc2\xa0% arvioi olevansa latinoja (n\xc3\xa4ihin eiv\xc3\xa4t kuulu ne, jotka ilmoittivat erikseen jonkin tietyn latinalaisen Amerikan maan), 3,2\xc2\xa0% arvioi sukujuurensa puolalaisiksi, 1,7\xc2\xa0% skotlantilaisiksi, 1,6\xc2\xa0% alankomaalaisiksi, 1,6\xc2\xa0% norjalaisiksi (amerikannorjalaiset) ja 1,5\xc2\xa0% skotlantilais-irlantilaisiksi. Intiaaneiksi itsens\xc3\xa4 m\xc3\xa4\xc3\xa4ritteli 1,5\xc2\xa0%._NEWLINE_Yhdysvaltain v\xc3\xa4est\xc3\xb6st\xc3\xa4 14\xc2\xa0% oli latinoja vuonna 2005. Mik\xc3\xa4li nykyiset kehityssuunnat jatkuvat, vuoteen 2050 menness\xc3\xa4 latinojen osuus nousee 29\xc2\xa0%:in ja kaikkien valkoisten osuus laskee 47\xc2\xa0%:in. Ei-latinoiden valkoisten absoluuttinen m\xc3\xa4\xc3\xa4r\xc3\xa4 nousee, mutta heid\xc3\xa4n osuutensa laskee. Maahanmuuttajien osuus koko v\xc3\xa4est\xc3\xb6st\xc3\xa4 nousee 12\xc2\xa0%:sta 19\xc2\xa0%:in._NEWLINE_Romaneja on Yhdysvalloissa noin miljoona. Heit\xc3\xa4 ei luokitella rodun tai uskonnon perusteella, ja moni romani salaa etnisyytens\xc3\xa4. Eniten romaneja on Oregonissa. Ensimm\xc3\xa4iset romanit tulivat maahan mahdollisesti Kristoffer Kolumbuksen kolmannella matkalla, ja sen j\xc3\xa4lkeen heit\xc3\xa4 on muuttanut maahan pakoon Euroopassa kokemiaan vainoja. Suurimmat muuttoaallot olivat Britteinsaarilta 1850, It\xc3\xa4-Euroopasta vuoden 1864 j\xc3\xa4lkeen sek\xc3\xa4 kommunismin romahdettua 1989. Romanikieli on Yhdysvalloissa yh\xc3\xa4 el\xc3\xa4v\xc3\xa4 kieli.\n_START_SECTION_\nUskonto\n_START_PARAGRAPH_\nYhdysvaltain perustuslaki suojelee kaikkia uskontoja ja kielt\xc3\xa4\xc3\xa4 eurooppalaistyyliset yhteydet uskontojen ja valtion v\xc3\xa4lill\xc3\xa4. Moni varhain Pohjois-Amerikkaan muuttaneista siirtolaisista pakeni Euroopan uskonnollisia vainoja. Esimerkiksi vuonna 1620 yli sata puritaania l\xc3\xa4hti Englannista Mayflower-laivalla ja perusti Uuden-Englannin ensimm\xc3\xa4isen pysyv\xc3\xa4n siirtokunnan, Plymouthin kaupungin. Pohjois-Amerikkaan on paettu uskonnollisia ja etnisi\xc3\xa4 vainoja my\xc3\xb6hemminkin, esimerkkin\xc3\xa4 juutalaisten joukkopako natsi-Saksasta. My\xc3\xb6s Yhdysvaltojen sis\xc3\xa4ll\xc3\xa4 on paettu uskonnollista vainoa, esimerkiksi mormonit muuttivat Salt Lake Cityn seudulle, autiomaan keskelle._NEWLINE_Vuonna 2014 tehdyn tutkimuksen mukaan Yhdysvaltain v\xc3\xa4est\xc3\xb6st\xc3\xa4 46,5 prosenttia on protestantteja, 20,8\xc2\xa0% prosenttia katolisia, 1,6\xc2\xa0% mormoneja ja 1,2\xc2\xa0% muita kristittyj\xc3\xa4. 1,9\xc2\xa0% on juutalaisia, 0,9\xc2\xa0% muslimeja, 0,7\xc2\xa0% buddhalaisia, 0,7\xc2\xa0% hinhuja ja muita uskontoja 1,8\xc2\xa0%. Uskontokuntiin kuulumattomia on 22,8\xc2\xa0% v\xc3\xa4est\xc3\xb6st\xc3\xa4._NEWLINE__NEWLINE_Suurin yksitt\xc3\xa4inen kirkkokunta on katolinen kirkko, sen j\xc3\xa4ljess\xc3\xa4 Etel\xc3\xa4inen baptistikonventio, joka on pitk\xc3\xa4lti jakautunut amerikanafrikkalaisten ja valkoihoisten seurakuntiin.\n_START_SECTION_\nKoulutus\n_START_PARAGRAPH_\nYhdysvalloissa koulutus on p\xc3\xa4\xc3\xa4osin osavaltioiden vastuulla. Koulumainen opetus alkaa esikoulun j\xc3\xa4lkeen ja jaetaan kolmeen vaiheeseen: alakoulu, keskikoulu ja high school, jonka j\xc3\xa4lkeen voi siirty\xc3\xa4 korkea-asteen opintoihin. Koulutukseen liittyv\xc3\xa4t lait ja vaatimukset vaihtelevat osavaltioittain huomattavasti. Aloitusik\xc3\xa4 on yleisimmin kuusi ja lopetusik\xc3\xa4 kuusitoista vuotta. High school kattaa koululuokat 7\xe2\x80\x9312 tai 8\xe2\x80\x9312, ja se jaetaan joskus kahteen osaan (junior ja senior). Monissa high schooleissa on mahdollista suorittaa IB-tutkinto, mihin voidaan kuitenkin tarvita ylim\xc3\xa4\xc3\xa4r\xc3\xa4inen lukukausi._NEWLINE_Vuoden 2009 PISA-vertailussa yhdysvaltalaiset opiskelijat olivat lukutaidossa ja luonnontieteiss\xc3\xa4 l\xc3\xa4hell\xc3\xa4 OECD-maiden keskitasoa mutta menestyiv\xc3\xa4t matematiikassa selv\xc3\xa4sti keskiarvoa heikommin._NEWLINE_Vuonna 2009 julkisissa kouluissa oli 49,4 miljoonaa oppilasta ja yksityiskouluissa 4,7 miljoonaa. 68\xc2\xa0% yksityiskouluista oli uskonnollisesti suuntautuneita. Vuonna 2007 kotiopetuksessa oli 1,5 miljoonaa koululaista, mit\xc3\xa4 vanhemmat perustelivat tyytym\xc3\xa4tt\xc3\xb6myydell\xc3\xa4 koulun uskonnolliseen ja moraaliseen arvomaailmaan, ymp\xc3\xa4rist\xc3\xb6\xc3\xb6n tai opetuksen tasoon._NEWLINE_Korkeakoulut ovat Yhdysvalloissa joko julkisia tai yksityisi\xc3\xa4. Noin 70% korkea-asteen opiskelijoista k\xc3\xa4y julkisia kouluja, jotka ovat yleens\xc3\xa4 halvempia kuin yksityiset. Lukuvuosi julkisessa nelivuotisessa korkeakoulussa maksaa keskim\xc3\xa4\xc3\xa4rin 15 tuhatta dollaria, mutta yksityisess\xc3\xa4 kaupallisessa korkeakoulussa hinta voi olla kaksinkertainen. Useimmat p\xc3\xa4\xc3\xa4toimiset opiskelijat saavat opintotukea - joko lainaa tai stipendej\xc3\xa4 -, joka kattaa noin puolet kuluista. Stipendej\xc3\xa4 voi saada paitsi opintomenestyksen, my\xc3\xb6s taiteellisen tai urheilulahjakkuuden tai johonkin v\xc3\xa4hemmist\xc3\xb6ryhm\xc3\xa4\xc3\xa4n kuulumisen perusteella. Silti monet vanhemmat s\xc3\xa4\xc3\xa4st\xc3\xa4v\xc3\xa4t lastensa korkeakouluopintoja varten vuosien ajan._NEWLINE_Enemmist\xc3\xb6 maailman parhaimmista yliopistoista on eri vertailujen mukaan yhdysvaltalaisia. K\xc3\xa4rkisijoilla ovat Harvardin, Berkeleyn ja Stanfordin yliopistot.'